b'\n_START_ARTICLE_\nFerdinand Kosak\n_START_SECTION_\nVojna karijera\n_START_PARAGRAPH_\nFerdinand Kosak ro\xc4\x91en je 23. o\xc5\xbeujka 1856. u Burgsteinu. U vojsku je stupio 1877. slu\xc5\xbee\xc4\x87i u pri\xc4\x8duvnim postrojbama. Od 1881. godine raspore\xc4\x91en je u in\xc5\xbeenjersku postrojbu u Lembergu. U sije\xc4\x8dnju 1883. promaknut je u \xc4\x8din poru\xc4\x8dnika, dok od 1886. slu\xc5\xbei kao pobo\xc4\x8dnik bojne. \xc4\x8cin natporu\xc4\x8dnika dosti\xc5\xbee u studenom 1887., da bi od 1892. radio kao projektant i in\xc5\xbeenjer u Josefstadtu. Od 1893. obna\xc5\xa1a du\xc5\xbenost inspektora za tvr\xc4\x91ave vojnog okruga Krakow, dok od idu\xc4\x87e 1894. godine predaje na Terezijanskoj vojnoj akademiji. Navedenu du\xc5\xbenost obna\xc5\xa1a do 1898. kada postaje inspektorom za tvr\xc4\x91ave vojnog okruga Przemysl. U me\xc4\x91uvremenu je, u sije\xc4\x8dnju 1895., promaknut u \xc4\x8din satnika, da bi u sije\xc4\x8dnju 1899. bio unaprije\xc4\x91en u bojnika._NEWLINE_Godine 1900. Kosak postaje predava\xc4\x8dem u \xc5\xa1koli za \xc4\x8dasnike III. korpusa, koju du\xc5\xbenost obna\xc5\xa1a idu\xc4\x87e tri godine. U svibnju 1903. unaprije\xc4\x91en je u potpukovnika, te premje\xc5\xa1ten na slu\xc5\xbebu u 91. pje\xc5\xa1a\xc4\x8dke pukovnije. Idu\xc4\x87e 1904. godine obna\xc5\xa1a du\xc5\xbenost ravnatelja za planiranje u Krakowu koju du\xc5\xbenost obna\xc5\xa1a do 1908. kada postaje zapovjednikom za tvr\xc4\x91ave u Sarajevu. U me\xc4\x91uvremenu je, u studenom 1906., promaknut u pukovnika, dok je general bojnikom postao u studenom 1911. kada dobiva i zapovjedni\xc5\xa1tvo nad 50. pje\xc5\xa1a\xc4\x8dkom brigadom.\n_START_SECTION_\nPrvi svjetski rat\n_START_PARAGRAPH_\nPo\xc4\x8detkom Prvog svjetskog rata u rujnu 1914. Kosak postaje zapovjednikom 27. pje\xc5\xa1a\xc4\x8dke divizije. Nekoliko mjeseci poslije, u prosincu, promaknut je u \xc4\x8din podmar\xc5\xa1ala. Tijekom 1915. zapovijedaju\xc4\x87i 27. pje\xc5\xa1a\xc4\x8dkom divizijom sudjeluje u Karpatskim operacijama, te ofenzivi Gorlice-Tarnow. U ljeto 1916. Kosakova divizija koja se nalazila u sastavu 2. armije napadnuta je u Brusilovljevoj ofenzivi, da bi idu\xc4\x87e 1917. godine, Kosak uspje\xc5\xa1no odbio novi ruski napad u Kerenskijevoj ofenzivi._NEWLINE_U svibnju 1918. Kosak je promaknut u \xc4\x8din generala pje\xc5\xa1a\xc5\xa1tva, te mu je istodobno dodijeljeno zapovjedni\xc5\xa1tvo nad I. korpusom koji se nalazio u sastavu 11. armije na Talijanskom boji\xc5\xa1tu. Ubrzo nakon imenovanja, u lipnju, sudjeluje u Bitci na Piavi, te potom, pred kraj rata, u Bitci kod Vittoria Veneta.\n_START_SECTION_\nPoslije rata\n_START_PARAGRAPH_\nNakon zavr\xc5\xa1etka rata Kosak se sa 1. sije\xc4\x8dnjem 1919. umirovio. Preminuo je 29. svibnja 1932. godine u 77. godini \xc5\xbeivota u Grazu.'